તેને યાદ આવ્યું આ તો રુચિનું હાસ્ય ! હા ! આ રુચિના હાસ્યનો સથવારો અચાનક જ તેનો સાથી બની ગયો હતો. રુચિ સારી છોકરી હતી. તેને થયું કે હતી ? કેમ શું હવે નથી ? પણ કદાચ તેને માટે જ ફકત હતી. તે ખુબ જ સુંદર ન હતી પણ તેનું હાસ્ય ઘણું જ સુંદર ને મીઠું મઝાનું હતું. એક્દમ મુકત અને નિખાલસ. જ્યારે જ્યારે તે એનું હાસ્ય સાંભળતો…. બસ ખોવાઈ જતો તેમાં. તેને સ્થળ-કાળ અને પોતાની જાતનું વિસ્મરણ થયું અને તે હાસ્યના તરંગોને પકડીને ક્યાંય દૂર ચાલ્યો ગયો એક અનોખી અદભૂત સૃષ્ટિમાં. ત્યાં એ હાસ્યના કણ કણ ચોતરફ ઉડી રહ્યા હોય અને તેની સાથે તે મસ્તી કરતાં થાકતો જ ના હોય.